Apie ná maande van paal geredFoto: DBV ŉ Blouapie wat maande lank aan ŉ paal drie meter bo die grond vasgekluister was, is uiteindelik in veilige hande nadat hy deur beamptes van die Bloemfonteinse Dierebeskermingsvereniging (DBV) gered is. Reinet Meyer, senior inspekteur by die DBV, het aan Maroela Media gesê die apie is uit ŉ nedersetting buite Koffiefontein in die Vrystaat gered. Die aap is aan ŉ staalpyp vasgemaak wat drie meter bo die grond tussen ŉ plakkershut en ŉ staalpaal vasgemaak is. Volgens Meyer moes die aap dus noodgedwonge vir maande lank dag en nag aan die paal vasklou en was daar geen plek vir hom om te lê of af te klim grond toe nie. Foto: DBV “Maak nie saak of dit winter of somer is nie, ŉ staalpaal wat heeldag in die son bak word warm. So die apie se hande en voetjies het op die paal stukkend gebrand. Hy was ook erg vermaer toe ons hom gekry het, want die eienaar van die plakkershut het hom net pap gevoer wat nie genoegsame voeding vir ŉ aap is nie. Met ons aankoms daar was daar geen kos of water vir die aap beskikbaar nie,” het Meyer gesê. Sy het gesê die eienaar het die aap maande gelede by ŉ nabygeleë rivier gevang nadat sy voorvadergeeste glo vir hom gesê het hy sal rykdom ontvang indien hy die aap aanhou. Met die DBV se aankoms by sy huis het hy eers die voorvadergeeste “geraadpleeg” voordat hy die aap aan die inspekteurs oorhandig het. Foto: DBV Volgens Meyer het die aap nog nie slagtande nie en is hy nie meer as ŉ jaar oud nie. Die inspekteurs by die DBV vermoed dat hy nog ŉ baba-aap was toe hy gevang is. Meyer het gesê die aap moet nou na ŉ veearts in Gauteng geskuif word wat spesifiek toegerus is om na wilde diere om te sien. Daarna sal die aap na ŉ rehabilitasiesentrum in ŉ wildreservaat in Limpopo geskuif word. “Die apie het nou mak geword en is nou gewoond aan mense. Hy moet nou eers weer in sy natuurlike omgewing aanpas en weer leer om self vir hom kos te kry en so aan. So daar is nog ŉ lang pad wat voorlê,” het sy verduidelik. Foto: DBV Sy het gesê die koste om die aap te behandel en na die wildreservaat te laat oorplaas, sal ongeveer R4 000 beloop. “Ons doen ŉ beroep op mense om asseblief te oorweeg om by te dra tot die koste van die apie se versorging,” het Meyer gesê. Donasies kan direk by die DBV se bankrekening inbetaal word: Rekeningnaam: SPCA Bank: ABSA Rekeningnommer: 9279102644 Takkode: 632005 Mense kan ook DONATESPCA na 40580 SMS om R20 by te dra.